# Hiponatrèmia

La hiponatrèmia és un baix nivell de sodi al sèrum de la sang. És una de les alteracions electrolítiques més freqüents que es detecten. Generalment, es produeix per la incapacitat de l'organisme d'eliminar el líquid.

## Etiologia

La hiponatrèmia és una afecció multifactorial i potencialment molt perillosa. Són molts els factors que la poden desencadenar; insuficiència cardíaca, insuficiència renal, insuficiència hepàtica, vòmits i diarrea excessius, hipotiroïdisme, ús excessiu de diürètics, consum de tabac i altres drogues, o excés en el consum d'aigua, entre d'altres.

## Factors de risc

Hi ha molts factors de risc que poden desencadenar una alteració dels nivells de sodi en sang, cosa que dificulta la determinació de les causes subjacents. Alguns exemples són la dieta, l'edat, situacions d'estrès, exercici físic excessiu en el qual s'ingereixen més líquids, el clima, o la presa d'alguns medicaments. La presència d'un d'aquests factors no implica que s'hagi de produir l'alteració però hi pot ajudar.

## Classificació

La hiponatrèmia es pot classificar de diferents maneres: segons concentració de sodi a la sang, la osmolaritat plasmàtica, o el temps d'evolució de l'afecció.

### Concentració de sodi a la sang

Segons la quantitat de sodi que es detecti a la sang es pot classificar en tres tipus:
* Lleu: nivells de sodi entre 130-134 mmol/l
* Moderada :125-129 mmol/l
* Severa: <125 mmol/l.

### Osmolaritat

Dins d'aquesta classificació hi podem distingir quatre tipus d'hiponatrèmia:
* Hipotònica
* Hipotònica amb hipervolèmia
* Hipotònica isovolèmia
* Hipotònica amb hipovolèmia
* No hipotònica

### Temps d'evolució

Pel que fa al temps d'evolució, la hiponatrèmia es pot classificar en aguda o crònica. Així doncs, l'aguda fa referència a un temps d'evolució documentat i identificat en menys de 48 hores. Per altra banda, la crònica és aquella amb més de 48 hores d'evolució documentada i tots els altres casos que no s'hagin pogut documentar i no s'identifiqui el moment d'inici.

## Simptomatologia

Els símptomes poden ser absents, lleus o greus. La simptomatologia pot ser molt diversa, algunes dels signes i símptomes que es poden presentar són: cefalàlgia, confusió, cansament, astènia, irritabilitat, nàusees, i vòmits. En casos greus poden aparèixer altres símptomes, molt menys freqüents, com convulsions o coma.

## Referències

* ↑ Lee, JJ; Kilonzo, K; Nistico, A; Yeates, K «Management of hyponatremia». Canadian Medical Association Journal, 186, 8, 13-05-2014, pàg. E281–86. DOI: 10.1503/cmaj.120887. PMC: 4016091. PMID: 24344146.
* ↑ «Low sodium level» (en anglès). MedlinePlus. [Consulta: 13 juny 2018].
* ↑ Fenske W, Maier SK, Blechschmidt A, Allolio B, Störk S «Utility and limitations of the traditional diagnostic approach to hyponatremia: a diagnostic study». Am J Med, 123, 7, 2010, pàg. 652-7. DOI: 10.1016/j.amjmed.2010.01.013. PMID: 20609688 [Consulta: 8 novembre 2024].
* 1 2 3 «Hiponatrémia» (en castellà). Mayo Clinic. [Consulta: 18 juny 2013].
* ↑ Williams, DM; Gallagher, M; Handley, J; Stephens, JW «The clinical management of hyponatraemia». Postgraduate Medical Journal, 92, 1089, 7-2016, pàg. 407–11. DOI: 10.1136/postgradmedj-2015-133740. PMID: 27044859.
* ↑ Ball, S; De Groot, LJ; Beck-Peccoz, P; Chrousos, G; Dungan, K; Grossman, A; Hershman, JM; Koch, C; McLachlan, R; New, M; Rebar, R; Singer, F; Vinik, A; Weickert, MO «Hyponatremia». Endotext, 2000. PMID: 25905359.

## Enllaços externs

* ; Erik D Schraga; Francisco Talavera; Howard A Bessen; John D Halamka«Hyponatremia in Emergency Medicine». Medscape, 13-04-2010.
* Hyponatremia Mayo Clinic